በሶማሌ ክልል በተፈጠረው ቀውስ የነዳጅ ኩባንያዎች ሥራ አቋርጠዋል
በሶማሌ ክልል በተፈጠረው የፖለቲካና የፀጥታ ቀውስ ሥጋት የገባቸው በክልሉ የነዳጅ ፍለጋ ሥራ የሚያካሂዱ ኩባንያዎች ሥራ ማቋረጣቸው ታወቀ፡፡ በክልሉ በተፈጠረው የፖለቲካ አለመረጋጋት ምክንያት ከሐምሌ 30 ቀን 2010 ዓ.ም. ጀምሮ በክልሉ ዋና ከተማ ጅግጅጋና ሌሎች አነስተኛ ከተሞች በተፈጠሩ ግጭቶች በርካታ ሰላማዊ ዜጎች መገደላቸው፣ የንግድና የመኖሪያ ቤቶች፣ ባንክና ቤተ ክርስቲያኖች መዘረፋቸውና መቃጠላቸው የሚታወስ ነው፡፡ምንጮች ለሪፖርተር እንደተናገሩት፣ በተፈጠረው የፖለቲካ አለመረጋጋትና የፀጥታ ቀውስ ሥጋት የገባቸው በኦጋዴን ቤንዚን በነዳጅ ፍለጋ ሥራ የተሰማሩ ኩባንያዎች ባለሙያዎቻቸውን ከነሐሴ 1 ቀን 2010 ዓ.ም. ጀምሮ ወደ አዲስ አበባ አምጥተዋል፡፡ ፖሊጂሲኤል ፔትሮሊየም ኢንቨስትመንትስ የተሰኘው በስፋት የነዳጅ ፍለጋ ሥራ በማካሄድ የሚታወቀው የቻይና ኩባንያ፣ ቻይናውያን የነዳጅ ባለሙያዎችን በኪራይ አውሮፕላኖች ወደ አዲስ አበባ እንዳጓጓዘ ለማወቅ ተችሏል፡፡ የኢትዮጵያ አየር መንገድ ወደ ክልሉ የሚያደርጋቸውን በረራዎች እንዳቋረጠ ታውቋል፡፡ ፖሊጂሲኤል ከግል አየር መንገዶች በተከራያቸው አውሮፕላኖች ቻይናውያን ባለሙያዎቹን ወደ አዲስ አበባ አምጥቷል፡፡ የፖሊጂሲኤል አንድ ከፍተኛ የሥራ ኃላፊ ግን ጉዳዩን አስተባብለዋል፡፡ ‹‹ሠራተኞቻችንን ማስወጣት ሳይሆን የባለሙያዎች ለውጥ ነው የተደረገው፤›› ብለዋል፡፡ የማዕድን፣ ፔትሮሊየምና የተፈጥሮ ጋዝ ሚኒስትር ዴኤታ ኮኦንግ ቱትላም (ዶ/ር) የነዳጅ ፍለጋ ሥራው እንዳልተቋረጠ ለሪፖርተር ገልጸዋል፡፡ ‹‹ይህ የተሳሳተ መረጃ ነው፡፡ ለምን ሠራተኞቻቸውን ያወጣሉ? ሁሉም ነገር እንደተለመደው በመካሄድ ላይ ነው፤›› ሲሉ ዜናውን አስተባብለዋል፡፡ ኮአንግ ቻይናውያን ባለሙያዎቹ ወደ አዲስ አበባ የመጡት ለዕረፍት ሊሆን እንደሚችል ገልጸዋል፡፡ ባለሥልጣናቱ ይህን ቢሉም የሪፖርተር ምንጮች ፖሊጂሲኤል ብቻ ሳይሆን፣ ቢጂፒ ጂኦርሰርቪስስ የተሰኘው ሌላው የቻይና የነዳጅ ፍለጋ ኩባንያ በተፈጠረው አለመረጋጋት ሥጋት ስለገባው ቻይናውያን ባለሙያዎቹን ወደ አዲስ አበባ ማጓጓዙን አረጋግጠዋል፡፡ምንጮች ለሪፖርተር እንደተናገሩት ካሉብ፣ ሂላላ፣ ገናሌ፣ ዋርዴርና ዶሃር ያሉ የነዳጅ ፍለጋ ፕሮጀክቶች በመከላከያ ሠራዊት ጥብቅ ጥበቃ የሚደረግላቸው በመሆኑ እስካሁን የተፈጠረ አንድም ችግር የለም፡፡ የነዳጅ ጉድጓዶቹና የኩባንያዎቹ መኖሪያ ካምፖች በመከላከያ ሠራዊት 24 ሰዓት ጥበቃ እንደሚደረግላቸው የገለጹት ምንጮች፣ በክልሉ አለመረጋጋት ከተከሰተ በኋላ ተጨማሪ ሠራዊት ወደ ነዳጅ ፕሮጀክቶቹ በማስገባት የጥበቃው ሁኔታ ከበፊቱ በበለጠ እንደተጠናከረ አስረድተዋል፡፡ኩባንያዎቹ ቻይናውያን ባለሙያዎቻቸውን ያወጡት ለጥንቃቄ እንደሆነ፣ የነዳጅ ፕሮጀክቶቹ የሚገኙት ከጅግጅጋ 500 ኪሎ ሜትር ርቀት ላይ በመሆኑ ለጊዜው የተፈጠረ ነገር  አለመኖሩን፣ ሁኔታዎች እየተስተካከሉ ሲሄዱ ባለሙያዎቹ ተመልሰው ይመጣሉ ብለዋል፡፡ የመከላከያ ሠራዊትና የፌዴራል ፖሊስ የተፈጠረውን ሁከት በመቆጣጠር  በከፍተኛ ማረጋጋት ላይ በመሆናቸው፣ የተቋረጠው የነዳጅ ፍለጋ ሥራ በቅርቡ ይቀጥላል የሚል እምነት እንዳላቸው ምንጮች ገልጸዋል፡፡በሌላ በኩል ሪፖርተር ያነጋገርናቸው ምንጮች ፖሊጂሲኤል አንድ የመስክ መኪና እንደተወሰደበት ተናግረዋል፡፡ ከካምፕ ሳይሆን ለሥራ የተላከ የመስክ መኪና ከመንገድ ላይ መወሰዱን አረጋግጠዋል፡፡ በጅግጅጋ፣ በደገሃቡርና በቀብሪደሃር አካባቢዎች የነበሩ የኮንትራክተሮች ተሽከርካሪዎች በግለሰቦች እየተነዱ ወደ ሶማሌላንድ እንደተወሰዱ ተነግሯል፡፡ ፖሊጂሲኤል ላለፉት አራት ዓመታት በኦጋዴን የነዳጅ ፍለጋ ሥራ ሲያካሂድ ቆይቷል፡፡ በካሉብና በሂላላ የሚገኘውን የተፈጥሮ ጋዝ ለማልማት ጥረት ላይ ሲሆን፣ በቅርቡ በሂላላ የተፈጥሮ ዘይት በማግኘቱ ባለፈው ሰኔ ወር የሙከራ ምርት መጀመሩ ይታወሳል፡፡ከፖሊጂሲኤል በተጨማሪ ኒውኤጅ፣ ሳውዝ ዌስት ኢነርጂና ዴሊኖክስ የተሰኙ ኩባንያዎች በኦጋዴን የነዳጅ ፍለጋ ሥራ በማካሄድ ላይ የሚገኙ ቢሆንም፣ በአሁኑ ወቅት የሴስሚክና የቁፋሮ ሥራ ስለማያካሂዱ በመስክ ላይ ባለሙያዎች እንደሌላቸው ታውቋል፡፡ 